ΠΑΡΑΡΤΗΜΑ III

Δειγματοληψία και δοκιμές που αναφέρονται στα άρθρα 4 και 7

1. Η δειγματοληψία και οι δοκιμές για τις επίσημες επισκοπήσεις ανίχνευσης που αναφέρονται στο άρθρο 4 παράγραφοι 1 και 2 διεξάγονται ως εξής: Δειγματοληψία που περιλαμβάνει δείγμα χώματος πρότυπου μεγέθους τουλάχιστον 1 500 ml χώματος/ha, το οποίο αποτελείται από τουλάχιστον 100 υποδείγματα/ha κατά προτίμηση σε ορθογώνιο πλέγμα πλάτους τουλάχιστον 5 m και μήκους 20 m το πολύ μεταξύ σημείων δειγματοληψίας που καλύπτουν το σύνολο της εγκατάστασης παραγωγής. Ολόκληρο το δείγμα χρησιμοποιείται για περαιτέρω εξέταση, δηλαδή εξαγωγή κύστεων, ταυτοποίηση ειδών και, ανάλογα με την περίπτωση, προσδιορισμό παθοτύπου/ομάδας λοιμικότητας. Δοκιμές στις οποίες εφαρμόζονται οι ακόλουθες μέθοδοι για την εξαγωγή του συγκεκριμένου επιβλαβούς οργανισμού, οι οποίες περιγράφονται στα σχετικά επικυρωμένα και διεθνώς αναγνωρισμένα διαγνωστικά πρωτόκολλα: α) για την εξαγωγή, μέθοδοι με βάση τη συσκευή Fenwick (Fenwick can), τη φυγόκεντρο Schuiling (Schuiling centrifuge), τη συσκευή διαχωρισμού Seinhorst ή τη συσκευή διαχωρισμού Kort· β) για την ανίχνευση και ταυτοποίηση, μία από τις ακόλουθες μεθόδους: i) απομόνωση των κύστεων Globodera από τα υπολείμματα με βάση τη μορφολογία των κύστεων, ακολουθούμενη από ταυτοποίηση των ειδών με βάση τη μορφολογία των εκάστοτε κύστεων και προνυμφών, σε συνδυασμό με τη συμβατική δοκιμή PCR σύμφωνα με τους Bulman & Marshall, 1997 (1) (σε περίπτωση αμφιβολίας σχετικά με την παρουσία του G. tabacum, μπορεί επιπροσθέτως να διεξαχθεί η συμβατική δοκιμή PCR σύμφωνα με τους Skantar et al., 2007 (2)· ii) απομόνωση των κύστεων Globodera από τα υπολείμματα με βάση τη μορφολογία των κύστεων, ακολουθούμενη από ταυτοποίηση των ειδών με βάση τη μορφολογία των εκάστοτε κύστεων και προνυμφών, σε συνδυασμό με δοκιμή PCR πραγματικού χρόνου σύμφωνα με τους Gamel et al., 2017 (3)· iii) απομόνωση των κύστεων νηματωδών από τα υπολείμματα, ακολουθούμενη από προσδιορισμό των ειδών με δοκιμή PCR πραγματικού χρόνου σύμφωνα με τους Gamel et al., 2017 (3).

2. Η δειγματοληψία για την επίσημη επισκόπηση παρακολούθησης, που αναφέρεται στο άρθρο 7, διεξάγεται με μία από τις ακόλουθες μεθόδους: α) τη δειγματοληψία που αναφέρεται στο σημείο 1, με ελάχιστο μέγεθος δείγματος χώματος τουλάχιστον 400 ml/ha· β) στοχοθετημένη δειγματοληψία τουλάχιστον 400 ml χώματος κατόπιν οπτικής εξέτασης των ριζών που εμφανίζουν μακροσκοπικά συμπτώματα· ή γ) δειγματοληψία τουλάχιστον 400 ml χώματος που προέρχεται από τις πατάτες μετά τη συγκομιδή, υπό τον όρο ότι μπορεί να προσδιοριστεί η εγκατάσταση παραγωγής όπου καλλιεργήθηκαν οι πατάτες. Οι δοκιμές για την επίσημη επισκόπηση παρακολούθησης, που αναφέρεται στο άρθρο 7, διεξάγονται σύμφωνα με το σημείο 1.

3. Κατά παρέκκλιση από το σημείο 1, το πρότυπο μέγεθος του δείγματος είναι δυνατόν να μειώνεται σε 400 ml χώματος/ha τουλάχιστον, σε καθεμία από τις ακόλουθες περιπτώσεις: α) υπάρχουν αποδεικτικά στοιχεία ότι δεν καλλιεργήθηκαν ούτε υπήρχαν στην εγκατάσταση παραγωγής πατάτες ή φυτά που απαριθμούνται στο σημείο 1 του παραρτήματος I κατά τα έξι έτη πριν από την επίσημη επισκόπηση ανίχνευσης· β) δεν ανιχνεύθηκε ο συγκεκριμένος επιβλαβής οργανισμός κατά τη διάρκεια των δύο τελευταίων διαδοχικών επίσημων επισκοπήσεων ανίχνευσης σε δείγματα των 1 500 ml χώματος/ha και δεν καλλιεργήθηκαν πατάτες ή φυτά που απαριθμούνται στο σημείο 1 του παραρτήματος I, εκτός από εκείνα για τα οποία απαιτείται επίσημη επισκόπηση ανίχνευσης σύμφωνα με το άρθρο 4 παράγραφος 1, μετά τη διεξαγωγή της πρώτης επίσημης επισκόπησης ανίχνευσης· γ) δεν ανιχνεύθηκε ο συγκεκριμένος επιβλαβής οργανισμός ούτε κύστεις του συγκεκριμένου επιβλαβούς οργανισμού χωρίς ζωντανό περιεχόμενο κατά την τελευταία επίσημη επισκόπηση ανίχνευσης, η οποία πρέπει να περιλάμβανε μέγεθος δείγματος τουλάχιστον 1 500 ml χώματος/ha, και δεν καλλιεργήθηκαν στην εγκατάσταση παραγωγής πατάτες ή φυτά που απαριθμούνται στο σημείο 1 του παραρτήματος I, εκτός από εκείνα για τα οποία απαιτείται επίσημη επισκόπηση ανίχνευσης σύμφωνα με το άρθρο 4 παράγραφος 1, μετά τη διεξαγωγή της πρώτης επίσημης επισκόπησης ανίχνευσης.

4. Το μέγεθος δείγματος είναι δυνατόν να μειώνεται για αγρούς μεγαλύτερους από 8 ha και 4 ha, αντίστοιχα, σε καθεμία από τις ακόλουθες περιπτώσεις: α) στην περίπτωση του πρότυπου μεγέθους δείγματος που αναφέρεται στο σημείο 1, για τα πρώτα 8 ha, το μέγεθος του δείγματος είναι το μέγεθος που προβλέπεται στην εν λόγω παράγραφο, το οποίο όμως επιτρέπεται να μειώνεται για κάθε πρόσθετο εκτάριο σε τουλάχιστον 400 ml χώματος/ha· β) στην περίπτωση του μειωμένου μεγέθους δείγματος που αναφέρεται στο σημείο 3, για τα πρώτα 4 ha, το μέγεθος του δείγματος είναι το μέγεθος που προβλέπεται στην εν λόγω παράγραφο, το οποίο όμως επιτρέπεται να μειώνεται περαιτέρω για κάθε πρόσθετο εκτάριο σε τουλάχιστον 200 ml χώματος/ha.

5. Η χρήση του μειωμένου μεγέθους δείγματος που αναφέρεται στα σημεία 3 και 4 επιτρέπεται να συνεχιστεί κατά την επόμενη επίσημη επισκόπηση ανίχνευσης που αναφέρεται στο άρθρο 3 παράγραφος 1 εφόσον δεν έχουν ανιχνευθεί οι συγκεκριμένοι επιβλαβείς οργανισμοί στην εν λόγω εγκατάσταση παραγωγής.

6. Το πρότυπο μέγεθος δείγματος χώματος είναι δυνατόν να μειώνεται σε 200 ml χώματος/ha τουλάχιστον, υπό τον όρο ότι η εγκατάσταση παραγωγής βρίσκεται σε περιοχή που έχει χαρακτηριστεί ως απαλλαγμένη από τον συγκεκριμένο επιβλαβή οργανισμό και χαρακτηρίζεται, διατηρείται και επιτηρείται σύμφωνα με τα σχετικά Διεθνή Πρότυπα Φυτοϋγειονομικών Μέτρων (ISPM 4) (4).

7. Το μέγεθος του δείγματος χώματος είναι πάντοτε τουλάχιστον 200 ml ανά εγκατάσταση παραγωγής.

(1) Bulman, S.R. & Marshall, J.W. (1997). Differentiation of Australasian potato cyst nematode (PCN) populations using the Polymerase Chain Reaction (PCR). New Zealand Journal of Crop and Horticultural Science 25, 123-129.

(2) Skantar, A.M., Handoo, Z.A., Carta, L.K., Chitwood, D.J. (2007). Morphological and molecular identification of Globodera pallida associated with Potato in Idaho. Journal of Nematology 39(2), 133-144.

(3) Gamel, S., Letort A., Fouville D., Folcher L., Grenier E. (2017). Development and validation of real-time PCR assays based on novel molecular markers for the simultaneous detection and identification of Globodera pallida, G. rostochiensis and Heterodera schachtii. Nematology 19 (7):789-804.

(4) ISPM 4. 1995. Requirements for the establishment of pest free areas (Απαιτήσεις για τον καθορισμό περιοχών απαλλαγμένων από επιβλαβείς οργανισμούς). Rome, IPPC, FAO. https://www.ippc.int/en/publications/614/